जिसने एक बार सतर्क होकर अच्छी तरह मनन करके विचार - पूर्वक संसार की क्षण - भंगुरता अपने हृदय में पुष्ट कर ली , वही आन्तरिक षडरिवर्ग पर विजय प्राप्त कर लेता है ; क्योंकि जिस मनुष्य को समस्त लौकिक प्रपञ्च की क्षण - भंगुरता पुष्ट हो ग‍ई है उसे किसी वस्तु से लोभ और मोह नहीं हो सकता ; क्योंकि वह जानता है कि जिसका लोभ और मोह आज करेंगे कल उसका स्वयं परिवर्तन हो जाना है ; इसलि‍ए व्यर्थ लोभ - मोह करके उसके परिणाम में पश्चात्ताप और अशान्ति ही हाथ लगेगी ; इसलि‍ए उसके अंतःकरण में लोभ और मोह अंकुरित ही नहीं होते। इनका बीज ही नष्ट हो जाता है और लोभ - मोह निर्बीज हो जाने से मात्सर्य भी निर्मूल हो जाता है। वह किसीसे मत्सर भी नहीं करता। किसी लौकिक वैभव , धन , मद और मत्सर न रहने से उसमें क्रोध स्वभावतः निर्मूल हो जाता है। ऐसे मनुष्य की कामना‍एँ संकुचित होकर भगवत्परायण हो जाती हैं और वह कर्त्तव्य - बुद्धि से ही समस्त व्यवहार सम्पादन करता है। उसका व्यवहार स्वाभाविक ही शास्त्रोक्त होता है और उसका जीवन संसार में कमल - पत्र की भाँति असंग और निर्मल रहता है। ऐसा समदर्शी क्रियाशील मनुष्य ही षडरिवर्ग पर विजयी माना जाता है - ऐसे मनुष्य के बाह्य शत्रु रह ही नहीं जाते - समस्त प्रकृति पर उसकी एकरसता शासन करती है - उसके शान्ति - साम्राज्य को भंग करने में को‍ई भी समर्थ नहीं हो सकता। ऐसा ही समदर्शी महान् विजेता विश्व की स्थायी सुख - शांति का सफल पथ - प्रदर्शक हो सकता है।